B4-0359/97

Päätöslauselma Kiinan syrjivistä toimenpiteistä EU:n jäsenvaltioita vastaan

Euroopan parlamentti, joka

- ottaa huomioon aikaisemmin antamansa päätöslauselmat Kiinan ihmisoikeustilanteesta;

A. ottaa huomioon, että kaikki Yhdistyneiden kansakuntien (YK) jäsenvaltiot ovat sitoutuneet suojelemaan ja edistämään YK:n peruskirjassa, yleismaailmallisessa ihmisoikeuksien julistuksessa, ihmisoikeuksia koskevissa kansainvälisissä sopimuksissa ja muissa asiakirjoissa määriteltyjä ihmisoikeuksia,

B. ottaa huomioon, että YK.n ihmisoikeuskomissiolla on valtuudet tarkastella kaikkien maailman maiden ihmisoikeustilanteeseen liittyviä kysymyksiä ja keskustella niistä,

C. ottaa huomioon, että Kiina on hyväksynyt Wienin ihmisoikeusjulistuksen vuodelta 1993,

D. ottaa huomioon, että yleisten asioiden neuvosto totesi 4. joulukuuta 1995, että EU:n perustavoitteita sen suhteissa Kiinaan ovat mm. «demokratiakehityksen, oikeusvaltioon perustuvien rakenteiden ja ihmisoikeuksien kunnioittamisen edistäminen»,

E. ottaa huomioon, että Kiinan ihmisoikeuskäytäntöä vuonna 1996 koskevassa Yhdysvaltojen ulkoministeriön raportissa todetaan seuraavaa: «Vastoin kansainvälisesti hyväksyttyjä normeja hallitus jatkoi laajoja ja hyvin dokumentoituja ihmisoikeuksien loukkauksia. Syynä on toisaalta se, että viranomaiset eivät voi sietää toisinajattelijoita ja pelkäävät levottomuuksia ja toisaalta se, että Kiinassa ei ole perusoikeuksia suojaavaa lainsäädäntöä, tai se on puutteellinen. Perustavaa laatua olevat ihmisoikeudet taataan perustuslaissa ja muissa laeissa, mutta useinkaan niitä ei noudateta käytännössä. Ihmisoikeuksia loukataan kiduttamalla ja pahoinpitelemällä vankeja, pakottamalla pidätettyjä tunnustuksiin sekä mielivaltaisilla ja pitkillä eristysvankeustuomioilla. (...) Hallitus rajoittaa edelleen jyrkästi ilmaisuvapautta, lehdistönvapautta, kokoontumisvapautta, uskonnonvapautta, yksityisyyden suojaa ja työntekijöiden oikeuksia. (...) Monissa tapauksissa oikeusjärjestelmä kieltää rikoksista syytetyiltä perustavaa laatua olevan oikeusturvan ja asianmukaisen oikeudenkäynnin(...)",

F. pahoittelee, että Euroopan unioni ei kyennyt esiintymään yhtenäisesti ja esittämään huhtikuussa 1997 pidetyssä YK:n ihmisoikeuskomission 53. istunnossa yhteistä päätöslauselmaa Kiinan ihmisoikeustilanteesta,

G. ottaa huomioon, että Tanska esitti Irlannin ja Alankomaiden - EU:n puheenjohtajavaltion - tuella päätöslauselman Kiinan ihmisoikeustilanteesta, jota muut EU:n jäsenvaltiot eivät tukeneet,

H. ottaa huomioon, että Kiina on siirtänyt tanskalaisen ja hollantilaisen kauppavaltuuskunnan vierailuja ja on uhannut kyseistä kahta valtiota uusilla vastatoimenpiteillä,

1. Pitää myönteisenä ja tukee Tanskan, Irlannin, Alankomaiden ja muiden maiden esittämää päätöslauselmaa, joka tuomitsee ihmisoikeuksien loukkaukset Kiinassa;

2. Valittaa syvästi sitä, että EU ei Genevessä pystynyt harjoittamaan yhteistä ulkopolitiikkaa Kiinaa kohtaan;

3. Kehottaa neuvostoa luomaan kaikkien jäsenvaltioiden välistä solidaarisuutta sekä yhteisen politiikan Kiinan ihmisoikeustilanteen osalta;

4. Pitää mahdottomana hyväksyä sitä, että Kiina on uhannut ryhtyä syrjiviin kauppaa koskeviin toimiin edellä mainittuja unionin jäsenvaltioita vastaan;

5. Kehottaa Kiinaa pidättäytymään kaikista syrjintätoimista, jotka kohdistuvat EU:n jäsenvaltioihin;

6. Kehottaa neuvostoa ja komissiota esittämään Kiinan viranomaisille virallisen vastalauseen syrjinnästä;

7. Kehottaa komissiota, neuvostoa ja kaikkia jäsenvaltioita osoittamaan solidaarisuutta Tanskalle, Irlannille, Alankomaille ja muille maille, jotka saattavat joutua Kiinan «kostotoimien» kohteeksi;

8. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden parlamenteille sekä Kiinan kansantasavallan hallitukselle.